চিলাপাতা ডেন: আমেরিকার কনসেপ্টে ডুয়ার্সের পর্যটনে নয়া আকর্ষণ

অজয় সাহ, আলিপুরদুয়ার: ডুয়ার্স (Dooars) মানেই প্রকৃতির কোলে এক অনন্য অভিজ্ঞতা। সেই অভিজ্ঞতাকে আরও মনোরম করে তুলেছে আলিপুরদুয়ারের (Alipurduar) নতুন পর্যটন আকর্ষণ চিলাপাতা ডেন (Chilapata Den)। এই পর্যটন কেন্দ্রটি ইতিমধ্যেই দেশ-বিদেশের ভ্রমণপিপাসুদের মন জয় করেছে। আমেরিকার আধুনিক পর্যটন কনসেপ্ট অনুসারে নির্মিত এই গ্ল্যাম্পিং টেন্ট ডুয়ার্স ভ্রমণের এক নতুন কেন্দ্রবিন্দু হয়ে উঠেছে।

চিলাপাতা অরণ্য, যা জলদাপাড়া জাতীয় উদ্যান ও বক্সা ব্যাঘ্র প্রকল্পের মাঝে অবস্থিত, বরাবরই প্রকৃতি ও বন্যপ্রেমীদের কাছে আকর্ষণের কেন্দ্র। কিন্তু এবার সেই সৌন্দর্যের সঙ্গে যুক্ত হয়েছে আধুনিক আরামের ছোঁয়া।

চিলাপাতা ডেনের প্রতিটি গ্ল্যাম্পিং টেন্ট হাউসে রয়েছে বিলাসবহুল সুযোগ-সুবিধা, আরামদায়ক বেড, আধুনিক বাথরুম, ২৪ ঘণ্টা বিদ্যুৎ, ওয়াই-ফাই, এমনকি বনভূমির মাঝে থেকেও নিরাপত্তার পূর্ণ ব্যবস্থা। সন্ধ্যা নামলেই টেন্টের সামনে আলোর আভায় ভেসে ওঠে বনাঞ্চলের ছায়া-আলো খেলা, আর সেই সঙ্গে স্থানীয় লোকসঙ্গীতের তালে জমে ওঠে সাংস্কৃতিক আসর।

পর্যটন ব্যবসায়ীদের মতে, “ডুয়ার্সের প্রাকৃতিক সৌন্দর্যের সঙ্গে বিশ্বমানের থাকার অভিজ্ঞতা যুক্ত করাই ছিল আমাদের লক্ষ্য।”

আরও পড়ুন- আর কয়েকদিনের মধ্যেই জাঁকিয়ে শীত? কি বলছে আবহাওয়া দফতর

তাঁদের এই নতুনত্বপূর্ণ চিন্তা আজ বাস্তবে রূপ নিয়েছে। ফলে এখন চিলাপাতা শুধুমাত্র বন্যপ্রাণী দেখার গন্তব্য নয়, বরং প্রকৃতির সান্নিধ্যে আরাম ও রোমাঞ্চ উপভোগের এক অনন্য জায়গা।

প্রতিদিনই চিলাপাতা ডেনে আসছেন কলকাতা, দিল্লি, মুম্বই থেকে শুরু করে ইউরোপ ও আমেরিকার পর্যটকেরাও। তাঁরা সবাই মুগ্ধ এই টেন্ট সাফারি অভিজ্ঞতায়।

স্থানীয় অর্থনীতিতেও এর ইতিবাচক প্রভাব পড়ছে। গ্রামের বহু মানুষ এখানে কাজের সুযোগ পাচ্ছেন, কেউ রিসর্ট ব্যবস্থাপনায়, কেউ গাইড হিসেবে, আবার কেউ স্থানীয় হস্তশিল্প ও খাদ্যসামগ্রী বিক্রিতে।

প্রকৃতি, আরাম আর অভিযানের মেলবন্ধনে গড়ে ওঠা চিলাপাতা ডেন এখন ডুয়ার্সের পর্যটনে এক নতুন অধ্যায়ের সূচনা করেছে। যারা প্রকৃতির নীরবতা ও বনের বুকে বিলাসিতা একসাথে উপভোগ করতে চান, তাঁদের জন্য এটি নিঃসন্দেহে স্বপ্নের গন্তব্য।

চিলাপাতার পর্যটন ব্যবসায়ী দিলীপ ওরাও জানান আমাদের উত্তরবঙ্গে কোথাও এই ধরনের গ্ল্যাম্পিং টেন্ট নেই। পর্যটকদের জন্য নতুন রুচি ও অভিজ্ঞতা তুলে ধরার জন্য আমরা এই উদ্যোগ নিয়েছে।

দেখুন আরও খবর-